ན་བཞུགས་དང་གཤེགས་ཚུལ་སྦྱར་ཚུལ་ཤེས་དགོས། འདིར་སྐབས་དོན་སྔར་གྱི་གཏོར་མགྲོན་
གྱི་ཡེ་ཤེས་པ་གཤེགས་དགོས་པས་དེ་ལུགས་བྱེད། དེ་ལ་དམ་ཚིག་པ་མ་བསྐྱེད་པས་བསྡུ་རྒྱུ་མེད་པས་དུས་སྐབས་ཀྱི་
གནད་ཤེས་པར་བྱའོ། །ཨོཾ་ཁྱེད་ཀྱིས་སེམས་ཅན་དོན་ཀུན་མཛད། །རྗེས་སུ་མཐུན་པའི་དངོས་གྲུབ་
སྩོལ། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛོད་དུ་གསོལ། །
གཏོར་མའི་མགྲོན་ལ་སྤྱན་དྲངས་པའི་ཡེ་ཤེས་ཀྱི་འཁོར་ལོའི་ལྷ་ཚོགས་རྣམས་རང་བཞིན་
གྱིས་གནས་སུ་གཤེགས་ཤིང་བཛྲ་མཿ འཇིག་རྟེན་པ་རྣམས་རང་གནས་སུ་གཙྪ། བསྒོམ་པའི་
དཀྱིལ་འཁོར་རྟེན་དང་བརྟེན་པ་ཐམས་ཅད་ལས་འོད་ཟེར་འཕྲོས་པས་སྣོད་བཅུད་ཀྱི་སྐྱོན་
གསུམ་སྤངས་ཏེ་སྣོད་དག་པ་གཞལ་ཡས་ཁང་དང་། བཅུད་དག་པ་ལྷ་དང་ལྷ་མོར་གྱུར་ཏེ་
འོད་དུ་ཞུ་ནས་བསྲུང་འཁོར་ལ་ཐིམ། བསྲུང་འཁོར་དུར་ཁྲོད་དང་བཅས་པ་གཞལ་ཡས་ཁང་
ལ་ཐིམ། གཞལ་ཡས་ཁང་གདན་དང་བཅས་པ་འཁོར་གྱི་ལྷ་རྣམས་ལ་ཐིམ། འཁོར་རྣམས་
གཙོ་བོ་ཡབ་ཡུམ་ལ་ཐིམ། ཡུམ་ཡང་ཡབ་ལ་ཐིམ། དེ་ཡེ་ཤེས་སེམས་དཔའ་ལ་ཐིམ། དེ་ཏིང་
ངེ་འཛིན་སེམས་དཔའ་ལ་ཐིམ། ཏིང་ངེ་འཛིན་སེམས་དཔའ་ཧྲི༔ཡིག་གྱེན་རྫོགས་སུ་ཞུ་སྟེ་གི་
གུ་ལ་ཐིམ་ཞིང་། དེ་ཡང་རིམ་གྱིས་ཇེ་ཕྲ་ཇེ་ཕྲར་གྱུར་ཏེ་ནམ་མཁའ་ལ་འཇའ་ཡལ་བ་ལྟར།
གཟུང་འཛིན་གྱི་རྟོག་ཚོགས་མི་དམིགས་པ་སྤྲོས་པ་ཐམས་ཅད་དང་བྲལ་བའི་སྟོང་བ་ཉིད་ཀྱི་
དབྱིངས་སུ་ཐུམ་པར་གྱུར་པར་བསམས་ལ། དག་པ་གཉིས་ལྡན་གྱི་དབྱིངས་དང་རང་སེམས་ངོ་བོ་དབྱེར་མི་
ཕྱེད་པ་ཆུ་ལ་ཆུ་བཞག་པ་ལྟར་གཅིག་ཏུ་གྱུར་པའི་བདག་ཉིད་དེ་ངའོ་སྙམ་དུ་སེམས་ཀྱི་གནས་ལུགས་མཐར་ཐུག་ལ་རྩེ་
,
143

ཙ་ཡུས་དཀའ་བཅུ་བ་འཕྲིན་ལས་རབ་བརྟན་གྱི་གསུང་འབུམ།
གཅིག་ཏུ་ཡུན་རིང་དུ་བསྲིངས་ཏེ་མཉམ་པར་གཞག་གོ། དེ་ནས་ཚད་མེད་བཞི་དང་ཡི་གེ་བཅུ་བའི་སྒྲས་བསྐུལ་ཏེ་འོད་
གསལ་ལས་ཐུགས་རྗེ་ཆེན་པོ་ཡབ་ཡུམ་གྱི་སྐུར་བཞེངས་ལ་སེམས་ཅན་གྱི་དོན་བྱའོ་སྙམ་དུ་བསམས་ལ་ཆུ་ལས་ལྦུ་བ་
རྡོལ་བ་ལྟར། འོད་གསལ་གྱི་དབྱིངས་ལས་སྐད་ཅིག་གིས་རང་ཉིད་ཐུགས་རྗེ་ཆེན་པོ་ཡབ་ཡུམ་གྱི་
སྐུར་བཞེངས་པའི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུཾ་སྔོན་པོས་
མཚན་པར་གྱུར་པར་བསམ་པ་ནི། འོད་གསལ་དུ་འཇུག་ཅིང་ལྡང་བའི་རྣལ་འབྱོར་ཡིན་ནོ། །དགེ་བ་འདི་ཡིས་
མྱུར་དུ་བདག་ཅེས་སོགས་ཀྱི་སྨོན་ལམ་དང་། བྱིན་རླབས་རྩ་བ་རྩ་རྒྱུད་བླ་མ་དང་། །དངོས་གྲུབ་རྩ་
བ་ཡི་དམ་དཀྱིལ་འཁོར་ལྷ། །འཕྲིན་ལས་རྩ་བ་མཁའ་འགྲོ་དམ་ཅན་ཚོགས། །དཔལ་ལྡན་རྩ་
བ་གསུམ་གྱི་བཀྲ་ཤིས་ཤོག །ངག་འདོན་གྱི་ཚེ་ཁ་སྐོང་ལ་ལེགས་པར་འགྱུར། དེ་ལྟ་བུའི་རྣལ་འབྱོར་ལ་གོམས་
པ་ཆུ་བོའི་རྒྱུན་བཞིན་དུ་བསྟེན་པས། རྟག་པའི་ཡོད་མཐའ་དང་ཆད་པའི་མེད་མཐའ་བསལ་ཏེ་སྐུ་གསུམ་དབྱེར་མེད་ཀྱི་
ངོ་བོར་སངས་རྒྱ་དགོས་པའི་རྒྱུ་མཚན་གྱིས་འདི་ལ་གནད་དུ་འཛིན་པ་གལ་ཆེའོ། །
གཉིས་པ་གོང་དུ་བཤད་པའི་འཇུག་ལྡང་བྱ་བའི་རྣལ་འབྱོར་དེས་རྟག་ཆད་ཀྱི་མཐའ་སེལ་ཚུལ་དང༌།
དེ་ལ་ལྟ་སྒོམ་སྤྱོད་འབྲས་བཞི་ཚང་ཚུལ་རྒྱས་པར་ཕྱེ་ནས་བསྒོམས་ན་གནད་ཆེ་བས། དེའི་ཚུལ་ནི། རྩ་བའི་སྒྲུབ་
ཐབས་ལས། དེ་ཉིད་རྟག་ཆད་མཐའ་ལས་འདས༔ · རང་བྱུང་ཡེ་ཤེས་ལྟ་བ་འོ༔ མ་བཅོས་རང་ལུགས་རང་གསལ་དུ༔
གནས་བ་གང་དེ་སྒོམ་པ་འོ༔ དེ་ཡི་ངང་ལས་མི་འདའ་བར༔ ཡུན་དུ་བསྟེན་པ་སྤྱོད་པ་འོ༔ དེ་ལ་བརྟན་པ་ཐོབ་པ་
ནི༔ ཆོས་ཀྱི་སྐུ་ཡི་འབྲས་བུ་ཡིན༔ ཞེས་པ་སྟེ་སེམས་ཀྱི་རང་བཞིན་དག་པ་གཉུག་མའི་དོན་དེ་ཉིད་ལ་ཇི་ལྟར་བརྟགས་
ཀྱང་།དངོས་པོ་རང་མཚན་མར་མ་གྲུབ་པས་རྟག་པ་རང་རྒྱུད་པ་དང་། རིག་ཙམ་དུ་མ་འགགས་པས་ཆད་པ་ཅང་མེད།
དེ་གཉིས་ཡིན་པ་དང་། གཉིས་ཀ་མ་ཡིན་པའི་ཕུང་བོ་གསུམ་པ་སྟེ་མཐའ་ཐམས་ཅད་ལས་འདས་པས་འདི་ཞེས་པརྗོད་
མེད་དང་། བསམ་མེད། དམིགས་མེད། ཕྱལ་བ་སྟེ་གང་དུའང་རང་བཞིན་གྱིས་མ་གྲུབ་པ་ཡིན་ཏེ། སྤྱོད་འཇུག་ལས།
གང་ཚེ་དངོས་དང་དངོས་མེད་དག །བློ་ཡི་མདུན་ན་མི་གནས་པ། །དེ་ཚེ་རྣམ་པ་གཞན་མེད་པ། །དམིགས་པ་མེད་པར་
རབ་ཏུ་ཞི། །ཞེས་པ་ལྟར་སེམས་ལ་སྣང་བའི་གཟུང་ཡུལ་རྨི་ལམ་ལྟར་མ་བརྟགས་ན་ཉམས་དགའ་ཞིང་། བརྟགས་ན་
གང་དུའང་ཚུགས་ཐུབ་ཏུ་མ་གྲུབ་པ་ནམ་མཁའ་ལྟ་བུ་དང་། དེ་ཉིད་ཀྱི་རྟོགས་བྱེད་ཤེས་པའང་རིག་ཙམ་ལས་བརྟགས་
ན་གང་དུའང་དམིགས་སུ་མེད་པ་སྟེ། སྣང་རིག་དངོས་བཟུང་དང་བྲལ་བའི་རྗེན་པ་དེ་ག་སོ་སོ་རང་རིག་པའི་ཡེ་ཤེས་ཀྱི་
144

ཐུགས་ཆེན་སྒྲུབ་ཐབས།
རིག་བྱ་ལས་གཞན་མ་ཡིན་པས་རང་བྱུང་གི་ཡེ་ཤེས་ཞེས་བྱ་བ་སྟེ་ལྟ་བའོ། །དེ་ལྟར་ཡང་བདེ་བ་རབ་འབྱམས་ལས། རྩ་
བ་མེད་པའི་སེམས་ཉིད་ནི༔ བཙལ་བས་མ་རྙེད་དངོས་བཟུང་མེད༔ ཇི་བཞིན་ཡེ་བཞིན་སྟོང་བའི་ངང་༔ བརྗོད་
བྲལ་རང་བྱུང་ཡེ་ཤེས་སོ༔ཞེས་གསུངས་སོ། །དེ་ལྟར་སྒྲོ་འདོགས་ཆོད་པའི་ལྟ་བ་དེའི་ངང་ལ་གྲིམ་གློད་ལ་སོགས་པའི་
རྩོལ་བས་མ་བཅོས་ཤིང་བསལ་བཞག་མེད་པ་རང་ལུགས་སུ་བཞག་པས། རིག་པ་ཡུལ་མེད་རང་གསལ་དུ་ལྷག་གེར་
གནས་པ་ལས་མི་གཡོ་བ་གང་དེའི་ཞི་ལྷག་ཟུང་དུ་འབྲེལ་བའི་སྒོམ་པའོ། །དེ་ལྟར་ཡང་སྒེག་རྡོར་གྱིས་རིམ་པ་དྲུག་
པར། བསམ་བྱ་དམིགས་སུ་མེད་པས་ན། །གཟུང་འཛིན་བྲལ་བའི་རང་རིག་ཉིད། །དམིགས་མེད་ཚུལ་དུ་རང་སྣང་བ། །
སྒོམ་པའི་མཆོག་ཏུ་འདི་གསུངས་སོ། །ཞེས་སོ། །ལྟ་སྒོམ་དེ་ལྟ་བུའི་ངང་ལས་ནམ་ཡང་མི་འདའ་བར་བག་དང་ལྡན་
པས་ཡུན་དུ་སྲིང་ཞིང་བརྟེན་པས། སྣང་སྤྱོད་ཐམས་ཅད་བདེ་ཆེན་ལྷན་གཅིག་སྐྱེས་པའི་ཡེ་ཤེས་ཀྱི་གྲོགས་སུ་ཁྱེར་ཞིང་
སྤྱོད་པ་ཡིན་ཏེ། ཆོས་དབང་གི་ཡང་སྙིང་འདུས་རྒྱུད་ལས། ཐུགས་རྗེ་ཆེན་པོའི་སྤྱོད་པ་ནི༔ སྟོང་དང་སྙིང་རྗེ་དབྱེར་མེད་
ཀྱི༔ ངང་ལ་རྩོལ་མེད་བླང་དོར་བྲལ༔ ཞེས་སོ། །རྟོགས་གོམས་ཀྱི་སྦྱོར་བས་གཞི་དེ་ཉིད་ཇི་ལྟ་བ་བཞིན་རྟོགས་པ་ལ་
བརྟན་པ་ཐོབ་པ་ནི་སྤངས་ཐོབ་མེད་པའི་ཆོས་ཀྱི་སྐུའི་འབྲས་བུ་ཡིན་ཏེ། ཉང་གཏེར་ལས། གཞན་ནས་ཐོབ་ཏུ་མེད་དེ་
འབྲས་བུའི་རྒྱལ་བོ་ཡིན༔ ཞེས་གསུངས་སོ། །དེ་དག་གི་མཉམ་བཞག་གིས་བསྡུས་པའི་རྣལ་འབྱོར་གྱི་རིམ་པ་རྫོགས་
སོ། །གཉིས་པ་རྗེས་ཐོབ་བམ་མཉམ་ལངས་ཀྱི་རྣལ་འབྱོར་ནི། སྔར་འོད་གསལ་གྱི་མཉམ་བཞག་ལས་ཐུན་མཚམས་
ཀྱི་ལྷར་ལངས་པའི་བདེ་གསལ་སྟོང་བ་ཉིད་ཀྱི་ལྷའི་ང་རྒྱལ་དང་གསལ་སྣང་བརྟན་པའི་ངང་ནས་སྣང་བ་སྐུ། གྲགས་
པ་གསུང་། སེམས་ཀྱི་འགྱུ་བ་ཐུགས་ཀྱི་ཁྱེར་སོ་གསུམ་དང་། ལྷ་སྔགས་ཡེ་ཤེས་ཀྱི་རོལ་བར་ཡང་ཡང་ཤེས་པར་བྱས་
ནས། དེའི་ངང་ལས་འདོད་ཡོན་གྱི་རོལ་བ་མཐའ་དག་འཁོར་གསུམ་རྣམ་པར་མི་རྟོག་པའི་སྒོ་ནས་ལམ་གྱི་གྲོགས་སུ་
ཁྱེར་ཏེ། ཚོགས་འཁོར་དང་གཏོར་མའི་རྣལ་འབྱོར་ལ་འབད་པ་དང་། ནང་གི་སྦྱིན་སྲེག་གི་ཚུལ་གྱིས་སྤྱོད་པ་ཁ་ཟས་ཀྱི་
རྣལ་འབྱོར། ཉལ་བའི་ཚེ་སྣོད་བཅུད་ཀྱི་སྣང་བ་བསྡུས་ནས་དབྱིངས་དང་བསྲེས་ཏེ་ཉལ་བ་གཉིད་ཀྱི་རྣལ་འབྱོར། ལྡང་
བའི་ཚེ་ཡི་གེ་བཅུ་བའི་སྒྲས་བསྐུལ་བར་མོས་ནས་ལྷའི་སྐུར་ལྡང་བ་ནི་ལྡང་བའི་རྣལ་འབྱོར། གོས་གྱོན་པའི་ཚེ་ལྷ་ལ་ན་
བཟའ་ཕུལ་བར་མོས་ལ། ཁྲུས་ཀྱི་ཚེ་ཡེ་ཤེས་ཀྱི་ཊཱ་ཀི་རྣམས་ཀྱིས་ཁྲུས་གསོལ་བྱས་པར་མོས་པ་ན་ཁྲུས་ཀྱི་རྣལ་འབྱོར་
ལ་སོགས་པ་སྟེ། མགོའི་སྦྱོར་བ་བྱང་ཆུབ་ཀྱི་སེམས་ཀྱིས་ཟིན་པ། དངོས་གཞི་ལ་གཞི་ལམ་འབྲས་བུ་གསུམ་གདོད་
མ་ནས་རང་མཚན་གྱིས་གྲུབ་པས་སྟོང་བའི་སྟོང་བ་ངེས་པའི་བདག་མེད་ཀྱི་ལྟ་བའི་རྒྱ་དང་མ་བྲལ་ཞིང་། མཇུག་ཏུ་སྒོ་
145

ཙ་ཡུས་དཀའ་བཅུ་བ་འཕྲིན་ལས་རབ་བརྟན་གྱི་གསུང་འབུམ།
གསུམ་གྱི་དགེ་རྩ་ཐམས་ཅད་ཕྱོགས་གཅིག་ཏུ་བསྡུས་ནས་སེམས་ཅན་ཐམས་ཅད་ཀྱི་དོན་དུ་རྫོགས་པའི་བྱང་ཆུབ་ཐོབ་
པའི་ཕྱིར་དུ་བསྔོ་བ་སྟེ། དེ་གསུམ་ནམ་ཡང་འདོར་མི་རུང་བའི་གདམས་པ་ཡིན་པས་ཡིད་ལ་ཟུངས་ཤིག དེ་ལྟར་སྔར་
བཤད་པའི་རིམ་པ་དེ་རྣམས་ནི་ཕྱི་སྒྲུབ་བསྙེན་པའི་ཆོ་ག་ཉི་མ་རེ་རེ་བཞིན་འཆག་མེད་དུ་འདོན་པ་ལ། འཁྱེར་བདེ་བའི་
ཕྱིར་དུ་ངག་འདོན་རྣམས་ལས་བྱང་ལ་ཁ་བསྐང་དགོས་པ་རྣམས་རྗེ་གཏེར་བདག་གླིང་བས་མཛད་པའི་ལྷན་ཐབས་དང་།
སྨྲ་བའི་དབང་ཕྱུག་ལོ་ཆེན་ཆོས་དཔལ་རྒྱ་མཚོས་མཛད་པའི་རྣམ་བཤད་དེ་ཁོ་ན་ཉིད་སྣང་བའི་འོད་ལས་གསུངས་པ་
རྣམས་ལས་བླངས་ནས་འདོན་ཆར་བཀོད་པ་དང་། ས་བཅད་དང་མཆན་བུ་རྣམས་ནི་རྣམ་བཤད་ལ་གཞི་བྱས་ཤིང་ཟབ་
གཏེར་འདི་ཉིད་དང་།གཞན་ཡང་བཀའ་གཏེར་དུ་མའི་མན་ངག་གིས་ཟུར་བརྒྱན་ཅིང་བཀོད་པ་ལས། གཞན་བླ་མ་དམ་
པའི་མན་ངག་དང་བྲལ་བའི་རང་བཟོའི་གཟུ་ལུམ་གྱིས་གཤེད་འཁྱེར་བྱས་པ་མ་ཡིན་པར་ཟབ་ཆོས་འདི་ཉིད་ཀྱི་བདག་
པོར་གྱུར་པ་སུ་ལས་ཐོས་ཤེ་ན། པདྨ་བཀའི་ཐང་ཡིག་ལས། ཤ་འུག་ལྟག་སྒོར་སྦས་པའི་གཏེར་ཁ་འདི༔ མི་བཞག་
འདོན་པའི་རྟགས་དེ་བསྟན་ནས་འབྱུང་༔ ཨྱོན་གཏེར་བདག་གླིང་བ་ཞེས་བྱ་འབྱུང་༔ ཞེས་སོགས་ཚད་ལྡན་གྱི་ལུང་
དུ་མས་གསལ་བར་བསྟན་ཅིང་། སྐལ་བཟང་འདྲེན་པ་སྟོང་གི་ཡ་གྱལ་སངས་རྒྱས་མོས་པ་བརྩེ་བའི་དབང་གིས་ཕྱག་ན་
རྡོ་རྗེ་ཀུན་དགའ་བོ། རྒྱལ་བོ་ཛཿ ལོ་ཆེན་བེ་རོ་ཙ་ན་སོགས། དམ་པ་དུ་མའི་སྤྲུལ་སྐུ་རིམ་པར་བཞེས་ནས་མཐའ་ཡས་
ཤིང་བརྗོད་ལས་འདས་པའི་འགྲོ་བའི་དོན་མཛད་ནས། སླར་ཡང་ལས་སྨོན་གྱིས་འབྲེལ་བའི་གདུལ་བྱ་རྣམས་སྨིན་གྲོལ་
ལ་འགོད་པའི་བདག་ཉིད་ཆེན་པོ་ཆོས་ཀྱི་རྒྱལ་བོ་གཏེར་བདག་གླིང་བ་ཞེས་བྱ་བ་མཚན་ཉི་ཟླ་ལྟར་ཡོངས་སུ་གྲགས་པ།
དེའི་ཞབས་ཀྱི་པདྨོ་ལ་གུས་པས་གཏུགས་ཏེ་བཀའ་སྲོལ་འདིའི་སྨིན་བྱེད་ཀྱི་དབང་། གྲོལ་བྱེད་ཀྱི་ཁྲིད། རྒྱབ་རྟེན་གྱི་
ལུང་། གཏད་རྒྱ་དང་བཅས་ཏེ་དགྱེས་བཞིན་དུ་གནང་ཞིང་བསྩལ་པས་ན་བྱང་ཡིག་སྦྱར་པའི་འོས་ཡིན་ནོ། །
རྒྱུ་མཚན་དེ་ལྟར་ན་འདིར་སྨྲས་པ། དུས་གསུམ་རྒྱལ་བའི་སྤྱི་གཟུགས་པད་འབྱུང་གིས། །དུས་གསུམ་རྒྱལ་
བའི་བགྲོད་པ་གཅིག་པུའི་ལམ། །འདི་ཉིད་བསྒོམས་པས་གསང་གསུམ་མངོན་གྱུར་ནས། །ཟབ་ཆོས་བདག་པོར་དབང་
བསྐུར་ལུང་བསྟན་པའི། །འགྲོ་བའི་བླ་མ་གཏེར་བདག་གླིང་བའི་དྲིན། །ལུས་སྲོག་ལན་བརྒྱར་བཏང་ནས་མཆོད་བྱས་
ཀྱང་། །དྲིན་ལན་འཁོར་མཐའ་མེད་པའི་ཐུགས་རྗེ་ལ། །ཡང་ཡང་བསམས་པས་སྙིང་གི་ཆུ་གཏེར་ཁོལ། །བླ་མེད་རྒྱུད་སྡེ་
རྒྱ་མཚོ་བསྲུབས་པའི་བཅུད། །སྐུ་གསུམ་ཆར་དུ་འབེབས་པའི་རྫོགས་ལྡན་སྤྲིན། །ཟུང་འཇུག་དབང་གི་རྒྱལ་བོ་བཞུགས་
པའི་སྣོད། །ལམ་མཆོག་འདི་དང་མཇལ་བ་སྐལ་བ་བཟང་། །མ་དག་སྐྱེ་ཤི་བར་དོའི་ལྕགས་ཀྱི་ཁམས། །རིམ་གཉིས་
146

ཐུགས་ཆེན་སྒྲུབ་ཐབས།
ཟབ་མོའི་དངུལ་ཆུས་སྦྱངས་པ་ཡིས། །སྐུ་གསུམ་གསེར་དུ་བསྒྱུར་པའི་ཐབས་མཆོག་ལ། །གུས་པས་མི་འཇུག་ཤེས་
ལྡན་སུ་ཞིག་ཡོད། །ཀྱེ་མ་དཔྱོད་ལྡན་བློ་གྲོས་ཅན་རྣམས་ཀྱིས། །གྲུབ་མཐའི་ཕྱོགས་ཞེན་སྤངས་ལ་གཟུ་བོའི་བློས། །
ཟབ་གཏེར་གཞུང་ལ་ཡང་ཡང་དཔྱད་པས་མཐར། །རྣམ་དག་ལམ་དུ་ངེས་པའི་ཡིད་ཆེས་འབྱུང༌། །རྒྱལ་བའི་བསྟན་
པའི་འཇུག་སྒོ་གར་ཞུགས་ཀྱང་། །ཐར་བའི་ལམ་དུ་འགྱུར་བ་ཤ་སྟག་ལས། །རང་ཉིད་གང་ལ་མོས་པ་ཉམས་བླངས་
ནས། །གཞན་ལ་དག་སྣང་སྦྱངས་ན་གནད་དོན་ཆེ། །ཕྱོགས་ཞེན་དྲག་པོའི་གདོན་གྱིས་ཡིད་བརླམས་ནས། །རྣམ་དག་
ཆོས་ལ་བརྙས་སྨོད་བསྐུར་བཏབ་ན། །སྟོབས་ཆེན་དགེ་བས་འདག་དཀའི་ཆོས་སྤོང་ལས། །གསག་པར་འགྱུར་བས་
འདི་ལ་གཟབ་ན་ལེགས། །རང་ཅག་རྩོམ་པའི་རྒྱུ་ཚོགས་ཚང་དཀའ་ནའང༌། །བྱ་བྲལ་སྐལ་ལྡན་རྣམས་ཀྱིས་བསྐུལ་བ་
ལྟར། །རྩ་འགྲེལ་གཞུང་དང་དམ་པའི་མན་ངག་བཞིན། །རང་བློས་ཞིབ་ཏུ་དཔྱད་ནས་བཀོད་ལེགས་ཀྱང་། །རྒྱུད་སྡེའི་
དེ་ཉིད་རྟོགས་པར་དཀའ་བས་ན། །ལོག་བཤད་འཁྲུལ་བའི་ཉེས་པ་ཅི་མཆིས་པ། །བླ་མ་ཡི་དམ་མཁའ་འགྲོའི་སྤྱན་སྔ་
རུ། །ནོངས་འགྱོད་དྲག་པོས་མཐོལ་བཤགས་བཟོད་པར་གསོལ། །འདི་ལས་བྱུང་བའི་རབ་དཀར་དགེ་བའི་ཚོགས། །
གཅིག་ཏུ་བསྡུས་ནས་མཁའ་མཉམ་འགྲོ་ཁའི་ཕྱིར། །ཁྱབ་བདག་སྟོན་པ་བདེ་གཤེགས་ཀུན་འདུས་ཀྱི། །གོ་འཕང་མྱུར་
དུ་ཐོབ་པའི་རྒྱུ་རུ་བསྔོ། །བླ་མ་ཡི་དམ་མཁའ་འགྲོའི་བྱིན་རླབས་དང་། །ཆོས་དབྱིངས་རྣམ་པར་དག་པའི་བདེན་སྟོབས་
དང་། །བདག་གི་དུས་གསུམ་བསགས་པའི་དགེ་བའི་མཐུས། །ཆོས་འདི་དར་རྒྱས་ཡུན་རིང་གནས་གྱུར་ཅིག ། ། །
ཅེས་ཐུགས་རྗེ་ཆེན་པོ་བདེ་གཤེགས་ཀུན་འདུས་ཀྱི་རྩ་བའི་སྒྲུབ་ཐབས་ལས་བྱང་དང་བཅས་པ་མཛེས་པར་
བྱེད་པ་པདྨའི་དགོངས་རྒྱན་སྐལ་ལྡན་འཇུག་ངོགས་ཞེས་བྱ་བ་འདི་ཡང་ཤིང་ཕོ་རྟའི་ལོའི་ཆོ་འཕྲུལ་ཟླ་བའི་བཅོ་ལྔའི་
ཉིན། དབེན་དགོན་བཀྲ་ཤིས་ཆོས་འཁོར་གླིང་ནས་རྗེ་གཏེར་བདག་གླིང་བའི་སློབ་བུའི་ཆར་གཏོགས་པ་རིག་འཛིན་
སེམས་དཔའ་པདྨའི་མྱུ་གུ་ཞེས་འབོད་ཅིང་། མིང་གཞན་དཀའ་བཅུ་འཕྲིན་ལས་རབ་བརྟན་གྱིས་སུག་བྲིས་བགྱིས་པ་
འདིས་ཀྱང་བསྟན་འགྲོ་ལ་ཕན་བདེ་བླ་ན་མེད་པ་འབྱུང་བར་གྱུར་ཅིག ། ། །སརྦ་མངྒ་ལཾ། །ཨོཾ་ཡེ་དྷརྨཱ་ཧེ་ཏུ་པྲ་བྷ་ཝཱ་ཧེ་
ཏུནྟེ་ཥཱནྟ་ཐཱ་ག་ཏོ་ཧྱ་བ་ད་ཏ། དེ་ཥཱཉྩ་ཡོ་ནི་རོ་དྷ་ཨེ་ཝཾ་པཱ་དཱི་མ་ཧཱ་ཤྲ་མ་ཎཿ ཡེ་སྭཱ་ཧཱ། །
147

ཙ་ཡུས་དཀའ་བཅུ་བ་འཕྲིན་ལས་རབ་བརྟན་གྱི་གསུང་འབུམ།